[Video] Angus Buchan: ‘Ons vra God vir herstel’Lugfoto van die nasionale biddag in Bloemfontein (22 April 2017) Foto: OFM9497, Twitter Die evangelis Angus Buchan het Saterdag die reuseskare op die plaas Wilde Als buite Bloemfontein toegespreek. Die geleentheid het meer as twee uur later as wat aanvanklik beplan is begin, aangesien duisende mense nog besig was om die terrein te probeer bereik. Groot verkeersopeenhopings het die oggend voorgekom met mense wat van reg oor die land opgedaag het. Volgens berigte het mense ook te voet en met fietse en motorfietse van Bloemfontein af na die terrein beweeg. Mmusi Maimane, leier van die DA, en sy vrou is ook by die byeenkoms opgemerk. Buchan het gesê Suid-Afrika sal die land word wat die woord van God letterlik opneem soos dit geskryf staan. “Ons sê vanmiddag nee vir onsedelikheid. Ons sê nee vir seks voor die huwelik. Ons sê nee vir pornografie en dwelmverslawing en alkoholisme in Jesus se naam. “Ons sê nee vir rassisme in die land. Ons sê nee vir sinnelose moorde en verkragting in die land. Ons vra U Here om ons gewapende magte die krag te gee om stabiliteit te bring in die land. Ons vra God vir herstel. Herstel in die familie tussen ma en pa, tussen kinders en hul ouers in Jesus se naam.” Buchan het gebid vir respek vir bejaardes, minderbevoorregtes, arm mense, ryk mense en vir almal in die land. “Ons sê daar is geen ander God nie. Ons sal geen ander god dien nie, net die Here Jesus Christus. Vergewe ons asseblief omdat ons ons land, ons families en ons toekoms in gedrang gebring het en van vandag af belowe ons om ten alle koste op te staan vir die waarheid en geregtigheid.” Maroela Media het met talle mense gesels om te hoor waarom hulle die byeenkoms bywoon. Só sê hulle: “Ons is vandag hier om te bid vir vrede en hernuwing in ons land en net almal saam te bid saam met oom Angus.” “Ek het vandag gekom om te sien hoe almal die Here saam met my ontmoet. Ek kan nie glo dat hier so baie mense is nie… dit is ongelooflik.” “Ons kom met ŉ groot verwagting, ons glo die Here gaan ons seën.” “Ons dink dis ŉ wonderlike dag en die begin van nuwe dinge in Suid-Afrika.”